Source: http://www.bihon.ro/debutul-catastrofal-i-a-costat/1962088
Timestamp: 2019-09-23 16:08:46+00:00

Document:
Debutul catastrofal i-a costat - BIHON
la	4. ianuarie 2018 20:53
CSM CSU Oradea a fost învinsă de BC CSU Sibiu cu scorul de 83-76.
Este greu de explicat ce s-a întâmplat cu echipa noastră în debutul meciului de la Sibiu. Orădenii au fost realmente surclasaţi în primele minute, fiind incapabili să înscrie timp de cinci (!) minute, iar gazdele s-au detaşat la un incredibil 17-0! Contraperformanţă de neimaginat pentru o echipă cu pretenţii!
Tot restul meciului a constituit o goană disperată pentru egalare a echipei noastre. Oaspeţii au izbutit să reducă din diferenţă în sferturile doi şi trei, în care s-au apropiat la şase puncte, scoruri 31-25 (’15), 52-46 (’27) şi la patru puncte, scor 56-52 (’28). Mai mult, echipa noastră a reuşit să egaleze prin Valeika, scor 64-64 (’31), după un come-back formidabil. Din păcate, efortul depus a epuizat parcă eforturile oaspeţilor, care n-au mai putut să se concentreze în continuare.
Echipa gazdă s-a distanţat din nou pe tabela de marcaj, în urma unor supărătoare greşeli individuale ale orădenilor şi ecartul a crescut iar la zece puncte, scor 76-66 (’35). Sibienii au gestionat bine finalul şi elevii antrenorului Cristian Achim au trebuit să se recunoască învinşi. Scorul final, 83-76, consemnează victoria meritată a gazdelor.
Echipa noastră a avut o prestaţie inegală, alternând momentele bune cu altele foarte slabe. CSM CSU a dovedit că are forţă, din moment ce a recuperat un astfel de deficit, dar nu a fost suficient pentru a câştiga la Sibiu. Apărarea a primit din nou prea multe puncte, iar jocul din atac a fost destul de neinspirat şi plin de erori. În mod oarecum suprinzător, nou venitul Richard a fost coşgeterul şi cel mai bun om al nostru, în condiţiile în care acesta n-a avut timp, practic, nici să-şi cunoască prea bine coechipierii.
CSM CSU începe astfel anul „cu stângul”, pierzând un meci important în faţa unei contracandidate la primele locuri.
Arena Transilvania din Sibiu. Spectatori: circa 1.500
BC CSU Sibiu – CSM CSU Oradea 83-76 (25-14, 18-20, 19-24, 21-18)
BC CSU Sibiu: Dragoste 14 (1×3), Cooper Williams 3, Laser 11 (1), Kinnard 11 (3), Pratt 22 (2), Paliciuc 6 (1), B. Popescu 5, Davis 11. Nu au jucat: Brosser, Banciu, D. Gheorghe, Petică. Antrenor: Dan Fleşeriu. Asistent: Cătălin Vulc
CSM CSU Oradea: Nicolescu 3 (1×3), Pasalic 13 (1), Valeika 3, Trotter 12 (2), Milosevic 4 (1), Ţîbîrnă 2, Mandache 6 (1), Gajovic 16 (2), Richard 17 (3). Nu au jucat: Gavrilă, Ionescu, Meluţ.
Arbitri: Marius Ciulin, Bogdan Podar, Bukuresti László. Comisar FR Baschet: Mircea Martiş
Taguri: baschet, csm oradea, infrangere

References: CSM 
 CSM 

CSM 
 CSM 

CSM 
 csm